4. ΒΑΣΙΛΙΚΟΝ ΔΙΑΤΑΓΜΑ της 3/11 Σεπτ. 1948 Περί τροποποιήσεως και συμπληρώσεως των διατάξεων περί χορηγήσεως δανείων υπό του Ταμείου Παρακαταθηκών και Δανείων. Έχοντες υπ’ όψει τα άρθρ. 2 και 35 του από 21 Μαρτ. 1926 Ν.Δ/τος «περί οργανισμού του Ταμείου Παρακαταθηκών και Δανείων» κυρωθέντος τελικώς δια του υπ’ αριθ. 3646 του 1928 Νόμου «περί οργανισμού του Ταμείου Παρακαταθηκών και Δανείων», προτάσει του Υπουργικού Συμβουλίου, απεφασίσαμεν και διατάσσομεν: Άρθρον μόνον. -Το Ταμείον Παρακαταθηκών και Δανείων δύναται να χορηγή δάνεια τοκοχρεωλυτικά ή επ’ ανοικτώ λογαριασμώ, ησφαλισμένα δια πρώτης υποθήκης  επί ακινήτων κτημάτων εν γένει, κειμένων εντός της περιφερείας της τέως Διοικήσεως Πρωτευούσης, εφορμοζομένων ως προς τους λοιπούς όρους χορηγήσεως των δανείων τούτων των διατάξεων του από 24/30 Ιουν. 1946 Β.Δ/τος «περί επεκτάσεως των εργασιών του Ταμείου Παρακαταθηκών και Δανείων». 